75-årige John Robert Larsen døde af en kræftsygdom torsdag aften.

I fodboldklubben Fortuna Hjørring er sørgebindene fredag morgen blevet lagt frem, så de er klar til kamp på søndag. Her er dagen malet sort, ligesom den også er det i Hjørring Kommunes byråd. John Robert Larsen, manden der stiftede både Fortuna Hjørring og det store fodboldstævne Dana Cup, er gået bort. Bare et par uger efter sin 75-års fødselsdag er han død af sin kræftsygdom torsdag aften på Hjørring Sygehus. Det bekræfter ledelsen i Fortuna Hjørring. - Han har jo betydet alt for os. Han har jo nok været den person i hele Danmark, der har kæmpet mest for kvindefodboldens sag, siger Jette Andersen, formand i Fortuna Hjørring. John Robert Larsen er født og opvokset i Hjørring. I 1966 var han med til at stable kvindefodboldklubben Fortuna Hjørring på benene - en klub, der med tiden skulle vokse sig til en af de største og bedste i Danmark. Og i 1982 blev han også manden bag dét, der for mange i Danmark og Skandinavien næsten er blevet Hjørrings vartegn, nemlig fodboldstævnet Dana Cup. Dét stævne har siden 1984 også været John Robert Larsens levebrød sammen med jobbet i Fortuna Hjørring. Stævnet nåede nemlig en størrelse, der gjorde det nødvendigt at hellige sig det 100 procent, har han selv beskrevet på sin politikeprofil på Hjørring Kommunes hjemmeside. Det betød også, at han måtte lade sin anden passion, byrådspolitik, ligge i en årrække. Det mangeårige medlem af Socialdemokratiet sad i byrådet fra 1986 til 1990, og blev i 2013 valgt ind igen. En af hans mærkesager var at standse affolkningen af Hjørring Kommune ved, blandt andet på det sportslige område, at give de unge det, de ville finde andre steder. - John var fællesskabets mand, han var de svageste i samfundets mand, og så var han en rigtig stor sportsmand - både for bredden og eliten, siger Arne Boelt (Socialdemokratiet), borgmester i Hjørring Kommune. I sportens verden blev den politiske tæft også brugt. - I gamle dage tror jeg, der var mange fra DBU, der ikke var særligt begejstrede for ham, fordi han jo kæmpede kvindernes sag. Han blev ved og gav aldrig op, uanset hvor mange tæsk han fik, og det er jo det, vi kan nyde godt af i dag, siger Jette Andersen. I 2016 fik John Robert Larsen konstateret lungehindekræft. Lægerne gav ham kun få måneder at leve i, men han nåede blandt andet at være med til at markere Fortunas 50-års jubilæum sidste efterår. John Robert Larsen har trofast fulgt Fortuna-kvinderne helt til det sidste. - Så sent som for 14 dage siden var han oppe at se, da Fortuna slog Varde, så han har været der altid, fortæller Jette Andersen. John Robert Larsen vil blive æret med et minuts stilhed, inden kampen mellem Fortuna Hjørring og Vejle fløjtes i gang søndag klokken 13.